
Folketingets Europaudvalg

Christiansborg, den 2. maj 2003

EU-Konventssekretariatet
Til

udvalgets medlemmer og stedfortrædere

samt de danske repræsentanter i Konventet

Præsidiets udkast til artikler vedrørende

EU's institutioner

EU’s institutionelle system vil blive gennemgribende forandret, hvis der kan opnås enighed om det traktatudkast om ”Unionens institutioner”, som blev præsenteret for Det Europæiske Konvent af dets formand, Valery Giscard d’Estaing, torsdag den 24. april
. Trods stor intern uenighed om udspillet lykkedes det Konventets Præsidium at samles om et fælles kompromisforslag, som kunne oversendes til Konventet på dets sidste april-session. 

Specielt Præsidiets forslag om at vælge en fast formand eller ”præsident” for Det Europæiske Råd har været omdiskuteret og fået megen medieomtale, men også et forslag om at reducere Europa-Kommissionen fra 25 til maksimalt 15 medlemmer har vakt nogen kritik fra specielt EUs mindre lande.

Andre markante nydannelser i forslaget fra Konventets præsidium er forslaget om at give Europa-Parlamentet en større rolle i forbindelse med valget af Kommissionen og dens formand samt overlade det til Kommissionens formand at udpege sine kommissærer ud fra en bruttoliste på 3 kandidater fra hver medlemsstat. Hertil kommer, at det foreslås, at der skal udnævnes en ”EU-udenrigsminister” med sæde i Kommissionen, samt at der oprettes en ”Kongres for de europæiske folk” bestående af nationale parlamentarikere og europaparlamentarikere. Endelig foreslås ændringer af såvel stemmereglerne i Ministerrådet som sammensætningen af Det Europæiske Råd og Europa-Parlamentet mv
.

Udkastet fra Præsidiet omfatter artiklerne 14-23 i forfatningstraktatens del I om institutionerne samt én artikel til afsnittet i del I om Unionens demokratiske liv. De mere detaljerede bestemmelser vedrørende EU’s institutionelle organisering vil fortsat være ukendte nogen tid, idet de vil skulle forefindes i forfatningstraktatens del II. Del II forventes først oversendt til Konventet forud for sessionen den 30.-31- maj.

I. Det Europæiske Råd (artikel 16 og 16a)

En ”EU-præsident”

EU-landenes stats- og regeringschefer skal i fremtiden ledes af en fast formand eller præsident, når de mødes i Det Europæiske Råd. Formanden skal vælges for 2 ½ år ad gangen med mulighed for forlængelse i yderligere 2 ½ år. Formanden foreslås valgt af et kvalificeret flertal af stats- og regeringscheferne i Det Europæiske Råd. Kun medlemmer af Det Europæiske Råd eller personer, der tidligere har været medlemmer i mindst to år, kan kandidere til denne post. Formanden må ikke samtidig være medlem af en anden europæisk institution eller udøve et nationalt mandat. Formandens opgave er, ifølge traktatudkastet, at varetage Unionens repræsentation udadtil inden for den fælles udenrigs- og sikkerhedspolitik samt styre og give impuls til Det Europæiske Råds arbejde og tilføre det sammenhængskraft og konsensus.

Udenrigsministrene ud af Det Europæiske Råd 

Konventets præsidium foreslår ligeledes at reducere antallet af deltagere i møderne i Det Europæiske Råd. Det skal ske ved at ændre på sammensætningen af ”Det Europæiske Råd”, så EU-landenes udenrigsministre ikke længere automatisk deltager i møderne. Kun stats- og regeringscheferne selv samt formændene for Det europæiske Råd og Europa-Kommissionen vil fremover være medlemmer af Det Europæiske Råd. Til gengæld vil den nye EU-udenrigsminister skulle deltage i møderne. Der er dog mulighed for, at stats- og regeringscheferne kan medbringe deres udenrigsministre til møderne i Det Europæiske Råd, hvis der skal drøftes emner, hvor disses tilstedeværelse er påkrævet. Det hedder således i forslaget, at stats- og regeringscheferne kan lade sig bistå af en minister, når dagsordenen kræver det.

Det foreslås også, at det fastsættes i traktaten, at Det Europæiske Råd som hovedregel træffer beslutninger med ”konsensus”
. Det defineres ikke nærmere, hvad konsensus er. Det Europæiske Råd træder sammen kvartalsvis, med mulighed for at mødes ekstraordinært.

”Trojkaledelse” i Det Europæiske Råd

Endelig foreslås det, at Det Europæiske Råd med konsensus skal kunne beslutte at oprette et præsidium bestående af tre af dets medlemmer. De tre medlemmer vælges ifølge Præsidiets udkast ”efter en ordning med ligelig rotation” og ordningen vil derfor formentligt minde noget om den nuværende trojkaordning. Om der skal skiftes medlemmer af denne nye trojka hvert halve år, som det sker i dag, eller om medlemmerne skal sidde for en længere periode, inden de skiftes ud, fremgår ikke af traktatudkastet.

II. Ministerrådet (artikel 17)

Også for Ministerrådet foreslås større ændringer både hvad angår dets organisering og stemmeregler samt varetagelsen af dets formandskab. Ministerrådet skal som i dag bestå af en repræsentant på ministerniveau fra hver enkelt medlemsstat for hver enkelt rådssammensætning. Det foreslås i traktatudkastet, at kun medlemsstatens egen repræsentant skal være beføjet til at forpligte medlemsstaten samt udøve stemmeretten i Ministerrådet. Muligheden for, at en medlemsstat skal kunne give en anden medlemsstat fuldmagt til at stemme på sine vegne, afskaffes således
.

Al lovgivning samles i ét lovgivningsråd

Præsidiet foreslår ligeledes, at antallet af rådssammensætninger reduceres fra de nuværende 9 til et minimum på fem: 

· Rådet for almindelige anliggender 

· Det lovgivende råd 

· Rådet for udenrigsanliggender 

· Rådet for økonomi og finans 

· Rådet for retlige anliggender og sikkerhedsanliggender

Rådet for almindelige anliggender kan dog træffe beslutning om at oprette yderligere rådssammensætninger.

Konventets præsidium foreslår således, at man sammenlægger alle de rådssammensætninger, som i dag har at gøre med lovgivning, i ét lovgivende Råd, der sammen med Europa-Parlamentet skal vedtage Unionens love og rammelove. Medlemsstatens repræsentant i det lovgivende Råd skal dog have ret til at lade sig bistå af 1-2 sagkyndige repræsentanter på ministerniveau. 

Det er ikke præciseret nærmere, om medlemsstaternes repræsentanter i det lovgivende Råd altid skal være den samme person, eller om denne repræsentant i princippet kan skifte fra møde til møde, afhængig af hvilken lovgivning der er på dagsordenen.

Både Rådet for retlige anliggender og sikkerhedsanliggender samt Rådet for økonomi og finans vil dog også kunne vedtage lovgivning inden for deres respektive fagområder og har derfor fået deres egne råd, fordi begge sagsområder regnes for politisk at være særligt følsomme..

Rådsformandskabet

Hvordan formandskabet for de forskellige rådsformationer skal varetages fremgår ikke klart af traktatudkastet. 

Kun for udenrigsrådet er det fastlagt, at dette skal ledes af EU’s nye udenrigsminister. Der er dog også lagt op til en mere permanent ledelse af de øvrige Råd, end det er tilfældet i dag med den halvårlige rotation mellem medlemsstaterne. Det foreslås således i traktatudkastet, at Det Europæiske Råd skal kunne træffe beslutning om at overlade formandskabet til en medlemsstat for en periode på mindst et år. Ved godkendelsen af en sådan ordning skal der tages hensyn til den europæiske politiske og geografiske balance. Der er dog ikke stillet noget krav om ligestilling mellem landene.

Spørgsmålet er, hvad der skal ske i tilfælde af, at Det Europæiske Råd ikke kan blive enige om en sådan ordning. Skal man så bevare den eksisterende ordning, hvor formandshvervet udøves på skift af hver medlemsstat i Rådet for seks måneder ad gangen
?

Nye afstemningsregler bedst for de store

Til trods for at Nicetraktatens nye afstemningsregler for Rådet endnu ikke er trådt i kraft, foreslår Præsidiet alligevel nye stemmeregler i sit traktatudkast
. 

Præsidiet foreslår indførelsen af et nyt dobbelt kvalificeret flertal, hvor to kriterier skal være opfyldt, for at et forslag kan siges at være vedtaget:

· et flertal af lande skal stemme for 

· lande repræsenterende 60 pct. af borgerne i EU skal tilslutte sig 

Dette indebærer i praksis indførelsen af nye befolkningsbaserede stemmevægte, som først og fremmest vil gavne de fire største EU-lande. De små lande er dog samtidig beskyttet mod at blive majoriseret af et mindretal af store lande med kravet om, at der skal være et flertal af lande bag en vedtagelse.

Det nye system vil først og fremmest gøre det lettere at træffe beslutninger i Rådet, fordi man sænker tærsklen for opnåelsen af et kvalificeret flertal fra 71 pct. til 60 pct. Samtidig bliver det vanskeligere at blokere beslutninger – specielt for de mindre medlemsstater, hvis stemmevægte reduceres. De fire største medlemsstaters mulighed for at blokere bevares dog nogenlunde intakt, idet deres stemmevægte forøges tilsvarende. F.eks. vil Tyskland fortsat kunne blokere beslutninger med støtte fra to store lande, mens de øvrige 3 store lande hver især vil skulle have opbakning fra to store lande plus yderligere et land, der ikke må være mindre end Rumænien.

Figur 1: Befolkningsbaserede stemmevægte sammenlignet med eksisterende stemmevægte

Medlemsland
Befolkningsbaseret stemmevægt i pct.
Stemmevægte i EU-27 omregnet til pct.
Stemmevægte i EU-15 i pct.

Tyskland
17,0
8,4 (29)
11,5 (10)

Storbritannien
12,3
8,4 (29)
11,5 (10)

Frankrig
12,2
8,4 (29)
11,5 (10)

Italien
12,0
8,4 (29)
11,5 (10)

Spanien
8,2
7,8 (27)
10,1 (8)

Polen
8,0
7,8 (27)
-

Rumænien
4,7
4,1 (14)
-

Holland
3,3
3,8 (13)
5,7 (5)

Grækenland
2,2
3,5 (12)
5,7 (5)

Tjekkiet
2,1
3,5 (12)
-

Belgien
2,1
3,5 (12)
5,7 (5)

Ungarn
2,1
3,5 (12)
-

Portugal
2,1
3,5 (12)
5,7 (5)

Sverige
1,8
2,9 (10)
4,6 (4)

Bulgarien
1,7
2,9 (10)
-

Østrig
1,7
2,9 (10)
4,6 (4)

Slovakiet
1,1
2,0 (7)
-

Danmark
1,1
2,0 (7)
3,4 (3)

Finland
1,1
2,0 (7)
3,4 (3)

Irland
0,8
2,0 (7)
3,4 (3)

Litauen
0,8
2,0 (7)
-

Letland
0,5
1,2 (4)
-

Slovenien
0,4
1,2 (4)
-

Estland
0,3
1,2 (4)
-

Cypern
0,2
1,2 (4)
-

Luxembourg
0,1
1,2 (4)
2,3 (2)

Malta
0,1
0,9 (3)
-

Total EU-27/EU-15
100,0
100,0
100,0 (87)

III. Europa-Parlamentet (artikel 15)
Øgede lovgivningsbeføjelser

Europa-Parlamentets største gevinst fra Konventet tegner til at komme på lovgivningsområdet, hvor man får traktatfæstet en generel ligestilling med Ministerrådet. Dette er afslutningen på en proces, der indledtes i 1987 med vedtagelsen af Den Europæiske Fællesakt hvorved Europa-Parlamentet gradvist har fået mere lovgivningskompetence.

I traktatudkastet fra Præsidiet fastslås det nu tydeligt, at Europa-Parlamentet udøver EU’s lovgivende funktion sammen med Ministerrådet. Det hedder i teksten: ”Europa-Parlamentet udøver sammen med Rådet den lovgivende funktion”
. 

Politisk kontrolfunktion

Hertil kommer, at Europa-Parlamentet ifølge traktatudkastet også skal udføre ”en politisk kontrolfunktion”. Parlamentets væsentligste politiske kontrolfunktion er den kontrol, som det udøver over for Kommissionen. Parlamentet vil fortsat være den eneste institution, som kan afskedige Kommissionen
. Giscard d’Estaing har ellers foreslået, at også stats- og regeringscheferne i Det Europæiske Råd bør have denne beføjelse. Som noget nyt vil Parlamentet også være den eneste EU-institution, som skal godkende den samlede Kommission, når den indsættes. I dag skal også Rådet godkende den samlede Kommission.
Europa-Parlamentet styrkes desuden en smule i forbindelse med valget af Kommissionens formand. Europa-Parlamentet skal som i dag have beføjelsen til at foretage den endelige godkendelse af Kommissionens formand, mens retten til indstille en kandidat fortsat ligger hos stats- og regeringscheferne. Men det slås nu fast, at Det Europæiske Råd skal foreslå sin kandidat ”på baggrund af valget til Europa-Parlamentet”. Stats- og regeringscheferne vil således være forpligtede til at tage et vist hensyn til resultatet af europaparlamentsvalget, når de nominerer en kandidat. Europa-Parlamentet kan som i dag nægte at godkende stats- og regeringschefernes kandidat. Men stats- og regeringscheferne vil derefter være forpligtede til at foreslå en ny kandidat inden for en måned. Kravet om en sådan tidsfrist er ny i traktaten, men vil dog næppe i praksis gøre den store forskel.

Parlamentets sammensætning

Antallet af medlemmer af Europa-Parlamentet foreslås fastsat til 700
. Man går således tilbage til loftet på 700 fra Amsterdamtraktaten, efter at man i Nicetraktaten ellers havde hævet medlemstallet til et maksimum på 732.

Europa-Parlamentet foreslås sammensat efter en såkaldt degressiv proportionalitet, idet der foreslås en mindstetærskel på fire medlemmer pr. medlemsstat. Det præciseres ikke nærmere i traktatudkastet, hvad denne degressive proportionalitet betyder for de enkelte medlemsstaters antal parlamentsmedlemmer. Men Giscard d’Estaing oplyste på Konventets session den 24. april, at der er tale om en fordeling baseret på den beregningsmetode, som Europa-Parlamentet tidligere har foreslået anvendt fra 2009
.

Denne foreslåede beregningsmetode vil styrke de 6 største landes repræsentation, mens alle øvrige medlemsstater undtagen Estland vil miste pladser. Danmark vil gå fra 16 pladser i dag til 11 medlemmer i et EU-27.

Figur 2: Antal pladser i Europa-Parlamentet pr. medlemsstat

Medlemsland
Pladser pr. medlemsstat i EU-27 ifølge præsidiets forslag
Pladser pr. medlemsstat i EU-27 ifølge erklæringen til Nicetraktaten
Pladser pr. medlemsstat i EU-25 fra juni 2004
Pladser pr. medlemsstat i EU-15

Tyskland
104
99
99
99

Storbritannien
77
72
78
87

Frankrig
77
72
78
87

Italien
75
72
78
87

Spanien
52
50
54
64

Polen
51
50
54
-

Rumænien
32
33
-
-

Holland
23
25
27
31

Grækenland
17
22
24
25

Tjekkiet
17
20
24
-

Belgien
17
22
24
25

Ungarn
16
22
24
-

Portugal
16
22
24
25

Sverige
15
18
19
22

Bulgarien
14
17
-
-

Østrig
14
17
18
21

Slovakiet
11
13
14
-

Danmark
11
13
14
16

Finland
10
13
14
16

Irland
9
12
13
15

Litauen
9
12
13
-

Letland
7
8
9
-

Slovenien
6
7
7
-

Estland
6
6
6
-

Cypern
5
6
6)
-

Luxembourg
5
6
6
6

Malta
4
5
5
-

Total EU-27/EU-25/EU-15
700
732
732
626

Ledelse for femårig periode

Endelig foreslås det, at Europa-Parlamentet fremover skal vælge sin formand og sit præsidium for hele den femårige valgperiode – modsat i dag, hvor disse  kun vælges for halvdelen af valgperioden (2 ½ år).

IV. Europa-Kommissionen (artikel 18 og 18a)

Kommissionen skæres ned til 15 medlemmer

Europa-Kommissionen foreslås reduceret fra Nicetraktatens 25 kommissærer i EU-25 til højst 15
. Kommissionen skal bestå af sin formand, EU-udenrigsministeren samt op til 13 kommissærer. 

Kommissionens formand foreslås som nævnt udpeget af Europa-Parlamentet efter forslag fra stats- og regeringscheferne. De op til 13 øvrige kommissærer udpeges af Kommissionens formand på baggrund af en bruttoliste på tre kandidater fra hvert land, mens EU’s udenrigsminister udnævnes af stats- og regeringscheferne i Det Europæiske Råd efter samtykke fra Kommissionens formand. Mindst en af de tre kandidater, som medlemsstaterne skal nominere, skal være en kvinde.

Når kommissionsformanden udpeger sin Kommission, skal han tage hensyn til den europæiske politiske balance. Om der her tænkes på den politiske sammensætning af Europa-Parlamentet, eller hvilke politiske partier der er ved magten i hovedstæderne, eller noget helt tredje kommes der ikke nærmere ind på. Det hedder ligeledes, at han skal tage hensyn til den geografiske balance i Kommissionen. Der er dog  ikke formuleret et egentligt princip om ”ligestilling” eller rotation mellem medlemsstaterne, som Nicetraktaten gør det for EU-27. Kommissionens formand skal alene tage hensyn til kandidaternes ”duelighed og europæiske engagement samt deres uomtvistelige uafhængighed”.

Formanden for Kommissionen  skal desuden have kompetence til at udnævne næstformændene i Kommissionen
.

Endelig skal som nævnt den samlede Kommission med formand og udenrigsminister fremover kun godkendes af Europa-Parlamentet. I dag er der krav om, at den samlede Kommission også godkendes i Rådet. Dette krav falder bort i Præsidiets traktatudkast.

Juniorkommissærer?

Kommissionens formand skal også kunne udnævne op til 15 såkaldt ”delegerede kommissærer”, som trods navnet ikke er medlemmer af Kommissionen og derfor også uden ret til stemme. Hvilken funktion eller rolle disse delegerede kommissærer er tiltænkt – ud over at ”bistå Kommissionen” –  fremgår ikke af traktatudkastet. Man kunne dog forestille sig, at de er tænkt som en art kompensation til lande, der ikke får deres egen kommissær. De delegerede kommissærer ville kunne fungere som en slags ”forbindelsesofficerer”, der f.eks. kunne gøre Kommissionen opmærksom på vigtige nationale problemstillinger i forbindelse med Kommissionens udarbejdelse af europæiske lovforslag.

V. EU’s udenrigsminister (artikel 19)
EU skal som nævnt fremover have sin egen udenrigsminister. Denne foreslås  udnævnt af stats- og regeringscheferne med et kvalificeret flertal. Kommissionens formand skal ligeledes give sit samtykke til udnævnelsen, idet udenrigsministeren samtidig skal være en af Kommissionens næstformænd. Udenrigsministerens opgave er, ifølge traktatudkastet, at bidrage til udformningen af EU’s fælles udenrigs-, sikkerheds og forsvarspolitik. Han skal ligeledes være ansvarlig for EU’s øvrige eksterne forbindelser og aspekter af Unionens optræden udadtil i sin kapacitet som EU-kommissær. Kun i udøvelsen af denne funktion er han bundet af de procedurer, der gælder for Kommissionen. 

VI. Den Europæiske Unions Domstol (artikel 20)

Den Europæiske Unions Domstol skal fortsat bestå af en dommer pr. medlemsstat, ligesom Retten (i første Instans) skal bestå af mindst en dommer pr. medlemsstat
. Domstolen skal have kompetence til at træffe afgørelse i sager anlagt af Kommissionen, en medlemsstat, en EU-institution eller i visse tilfælde af fysiske og juridiske personer. Det vil skulle præciseres nærmere i forfatningstraktatens del II, hvornår f.eks. fysiske og juridiske personer skal have søgsmålsret. Domstolen skal desuden kunne træffe afgørelser i præjudicielle spørgsmål efter anmodning fra de nationale domstole om fortolkningen af EU-retten eller af gyldigheden af retsakter vedtaget af EU-institutionerne. Endelig skal Domstolen træffe afgørelse i appelsager vedrørende afgørelser truffet af Retten (i første instans).

VII. Den Europæiske Centralbank (artikel 21)
Også Den Europæiske Centralbank opregnes blandt EU-institutionerne i traktatudkastet. Centralbankens hovedmål om prisstabilitet og dens funktion som eneudsteder af Unionens valuta euroen nævnes i traktatudkastet. Til gengæld står der intet om ECB’s institutionelle bestemmelser, såsom hvordan ECB’s styrelsesråd eller direktionen skal sammensættes, eller hvordan de skal stemme. I stedet fastslås det blot, at ”de nærmere betingelser for Centralbankens udøvelse af sine funktioner” vil blive fastlagt i forfatningstraktatens del II samt i foranstaltninger vedtaget af banken.

VIII. Kongressen (artikel X i afsnit VI)

Endelig foreslås oprettelsen af en ”De Europæiske Folks Kongres” bestående af parlamentarikere fra de nationale parlamenter og Europa-Parlamentet. Dette forslag har dog så vidt vides kun opbakning i Konventets Præsidium hos formanden, Giscard d’Estaing
. Kongressen foreslås sammensat af 700 deltagere, hvoraf 2/3 skal være repræsentanter fra de nationale parlamenter, mens 1/3 skal komme fra Europa-Parlamentet. Der siges intet om, hvordan fordelingen mellem repræsentanterne fra de nationale parlamenter skal være. Skal den være ligelig som i COSAC, hvor alle landes parlamenter har 6 deltagere, eller skal fordelingen være degressiv proportional som for Europa-Parlamentet, hvor de største lande også har de fleste medlemmer?

Det foreslås, at Kongressen skal træde sammen 1 gang om året og, ifølge traktatudkastet, have til opgave at  ”tage det europæiske politiske liv op til overvejelse”. Det foreslås desuden, at den nye formand for Det Europæiske Råd overfor Kongressen skal aflægge en rapport om Unionens tilstand – ligesom Kommissionens formand skal fremlægge det årlige lovgivningsprogram.

Kongressens møder foreslås indkaldt og ledet af Europa-Parlamentets formand.

Da størstedelen af Konventets medlemmer finder det uønskeligt, at EU etablerer nye institutioner, foreslås bestemmelsen om Kongressen placeret i forfatningstraktatens afsnit VI om Unionens demokratiske liv – og ikke i afsnittet om institutionerne, idet en sådan placering ville antyde, at der var tale om en ny EU-institution. 
Med venlig hilsen

Morten Knudsen
� Forslaget er optrykt i CONV 691/03, den 23. april 2003.


� Der er enighed i Konventets Præsidium om, at Nicetraktatens tre institutionelle hovedspørgsmål, nemlig artiklerne om nye stemmeregler i Rådet samt Kommissionens og Europa-Parlamentets sammensætning, bør aftales som ”én samlet pakke”, der træder i kraft på samme tid.





� Der findes i dag ingen traktatfæstede beslutningsprocedurer for Det Europæiske Råd.


� TEF artikel 206.


� TEF artikel 203.


� Nicetraktatens nye stemmeregler med det trippelte kvalificerede flertal  træder i kraft 1. januar 2005. Det  trippelte flertal er baseret på: 1) et flertal af lande, 2) et kvalificeret flertal på 71,31 pct. af landenes stemmevægte i Rådet samt 3) et demografisk sikkerhedsnet af lande repræsenterende 62 pct. af befolkningerne.








� Man må dog sige, at Europa-Parlamentet i dag de facto udøver den lovgivende funktion i EU på alle de områder, hvor EU træffer beslutninger efter den fælles beslutningsprocedure i TEGF artikel 251. Ifølge I TEF 251 er det dog formuleret slåedes, at det er Rådet, der træffer afgørelse om lovgivning efter høring af Europa-Parlamentet.


� Parlamentet kan fortsat kun afskedige Kommissionen som kollegium og ikke afsætte enkeltkommissærer.


� I dag er der 626 medlemmer af Europa-Parlamentet.


� I april 2000 vedtog Europa-Parlamentet sin ønskeliste til regeringskonferencen i Nice, hvor man bl.a. foreslog en sammensætning af Europa-Parlamentet baseret på et maksimum på 700 medlemmer med en mere proportional fordeling af pladserne i overensstemmelse med medlemsstaternes befolkningstal, se betænkning A5-0086/2000. 


� Ifølge protokol nr. 1 til Nicetraktaten skal Kommissionen fra 1. januar 2005 omfatte 1 statsborger fra hver medlemsstat. I EU-25 vil dette i praksis blive en kommission på 25. I dag er der 20 medlemmer af Kommissionen.


� Dette gælder dog ikke EU-udenrigsministeren, som pr. definition er næstformand i Kommissionen. I dag udpeger kommissionsformanden også sine næstformand, men efter godkendelse fra Kommissionens kollegium.


� ”Retten i første Instans”  hedder i den danske tekst blot ”Retten”. I noten bruges alligevel udtrykket Retten i første instans, idet den franske originale sprogudgave taler om ”Tribunal de grande instans”, hvilket i realiteten er en ”Ret i første instans”.  Retten i første instans i den eksisterende traktat hedder ganske vidst ”Tribunal de premier instans”.


� Ifølge det irske parlaments medlem af Konventets præsidium, den tidligere irske premierminister John Bruton, vil Kongressen få en meget kort levetid på jorden, idet kun Konventets formand støtter idéen i Præsidiet.





